text: Så er kystlivredderne klar med kikkerten
  23 juni 2014 kl. 04.26
  Fra i dag tager TrygFondens kystlivreddere hul på en ny badesæson ved de danske strande.
  Selvom vejret ikke byder på de høje sommertemperaturer, så starter badesæsonen i dag på de strande, hvor der er et bemandet livreddertårn.
  På 36 badestrande sidder livredderne klar til at rykke ud, hvis badegæster får brug for hjælp. Her i det syd og sønderjyske området har TrygFonden livreddere på Østerstrand i Fredericia, Lakolk Strand på Rømø, Rindby Strand på Fanø, Vejers Strand samt Henne Strand.
  Sidste år gennemførte livredderne 49.644 indsatser, hvilket blandt andet dækker over 26 indsatser med personer, der var vurderet til at være i livsfare. Men livredderne træder også til, hvis der er brug for førstehjælp ved snitsår eller behandling af bistik.
  